Apple rydder op i makro-rod på iPhone 13 Pro

Normalt forbinder man Apple med eminente brugerflader, men med den nye makro-funktion på iPhone 13 Pro og Pro Max gik det helt galt. Det rettes der op på med iOS 15.2 opdateringen, der kommer i nær fremtid. I den seneste beta har Apple nemlig tilføjet en simpel knap, der kan aktivere makro-funktionen.

Knappen – en lille blomst – popper automatisk op, når man er så tæt på et motiv at det giver mening af bruge makro. En løsning, der er ret udbredt (læs: hos alle andre end Apple).

I sin iver efter art gøre tingene nemt for brugerne, besluttede Apple i første omgang at makro-funktionen skulle være komplet automatisk. Det vil sige, at den automatisk skiftede linse, når kameraet syntes, at makro var nødvendigt. Den løsning fik en del kritik fra anmeldere, der mente, at den kunne være irriterende, da telefonen skiftede linse uden at vise, at ændringen var sket, i brugergrænsefladen.

Apple løste i første omgang problemet ved at gøre det muligt at slå automatisk makro fra i indstilingerne, men det forvirrede blot endnu mere, da man så manuelt skulle aktivere makro i indstillingerne hver gang, man ville tage et makrobillede. (Eller manuelt replikere makro-effekten ved at skifte til ultravidvinkel og zoome til 0.9x).

Ændringen i iOS 15.2 betaen gør det simpelt. Er automatisk makro slået til, skal du intet tænke på. Er den slået fra, får du altså blomster-knappen frem, når du er tæt på et motiv. Helt som det burde have været fra starten.

I videoen herunder viser ZolloTech hvordan makro-funktionen fungerer i iOS 15.2 betaen.

Apple rydder op i makro-rod på iPhone 13 Pro